เก็บรายได้รัฐบาลทรุดต่ำเป้า5.65 หมื่นล้านบาท
เก็บภาษีกรมสรรพากรอาการหนักต่ำกว่าเป้า 1.14 แสนล้านบาท ดึงการเก็บรายได้รัฐบาลทรุดตาม คลังหาทางรีดเพิ่มโดยไม่กระทบธุรกิจและประชาชน
15 มิ.ย. 2558

เก็บภาษีกรมสรรพากรอาการหนักต่ำกว่าเป้า 1.14 แสนล้านบาท ดึงการเก็บรายได้รัฐบาลทรุดตาม คลังหาทางรีดเพิ่มโดยไม่กระทบธุรกิจและประชาชน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้รัฐบาลในช่วง 8 เดือนแรกของปีงบประมาณ 2558 (ต.ค. 2557 – พ.ค. 2558) มีจำนวน  1.37 ล้านล้านบาท ต่ำกว่าประมาณการ 5.65 หมื่นล้านบาท หรือ 4.0%  แต่สูงกว่าช่วงเดียวกันปีที่แล้ว 1.1% โดยการจัดเก็บภาษีที่ส่งผลกระทบต่อรายได้รัฐบาลที่สำคัญ ได้แก่ ภาษีเงินได้นิติบุคคลได้รับผลกระทบจากภาวะเศรษฐกิจในช่วงที่ผ่านมา ประกอบกับผู้ประกอบการได้ยื่นชำระภาษีผ่านทางอินเทอร์เน็ตมากกว่าที่คาดไว้ ซึ่งขยายเวลาการชำระภาษีได้อีก 8 วัน  ภาษีมูลค่าเพิ่มและภาษีเงินได้ปิโตรเลียม เป็นผลจากราคาน้ำมันดิบที่ลดลงเป็นสำคัญ และภาษีสรรพสามิตรถยนต์ได้รับผลกระทบจากความต้องการซื้อรถยนต์ที่ยังไม่ฟื้นตัว
นอกจากนี้ การจัดเก็บอากรขาเข้ายังได้รับผลกระทบจากการปรับโครงสร้างภาษีศุลกากรเพื่อเพิ่มประสิทธิภาพการผลิต อย่างไรก็ดี การปรับขึ้นอัตราภาษีน้ำมันดีเซลส่งผลให้การจัดเก็บภาษีน้ำมันสูงกว่าประมาณการ
นายกฤษฎา กล่าวว่า  เนื่องจากสถานการณ์ทางเศรษฐกิจในช่วงที่ผ่านมา ประกอบกับราคาน้ำมันดิบที่ลดลงอย่างมากได้ส่งผลกระทบต่อการจัดเก็บรายได้ของรัฐบาลในช่วง 8 เดือนแรก ทั้งนี้ ผลกระทบดังกล่าวยังอยู่ในระดับที่กระทรวงการคลังคาดการณ์ไว้อยู่แล้ว อย่างไรก็ตาม กระทรวงการคลังได้ดำเนินการบริหารจัดการการจัดเก็บรายได้เพื่อให้ได้ใกล้เคียงกับเป้าหมายมากที่สุด โดยอยู่บนพื้นฐานที่จะไม่กระทบต่อประชาชนและภาคธุรกิจ
สำหรับการเก็บรายได้รัฐบาล 8 เดือน แบ่งเป็นกรมสรรพากรเก็บได้ 1.02 ล้านล้านบาท ต่ำกว่าประมาณการ 1.14 แสนล้านบาท หรือ 10.1% กรมสรรพสามิต จัดเก็บรายได้รวม 2.95 แสนล้านบาท สูงกว่าประมาณการ 1.17 หมื่นล้านบาท หรือ 4.1% กรมศุลกากร จัดเก็บรายได้รวม 7.69 หมื่นล้านบาท ต่ำกว่าประมาณการ 4,810 ล้านบาท หรือ 5.9% การนำส่งของรัฐวิสาหกิจและหน่วยงานอื่น 1.24 แสนล้านบาท สูงกว่าประมาณการ 1.93 หมื่นล้านบาท หรือ 18.4%